**
Pojedinačne potpore od 500.000 do 7,5 milijuna kuna
 Kratak rok za prijavu!**

**Jučer, 21. travnja 2021. godine, otvoren je natječaj „Jačanje konkurentnosti poduzeća ulaganjima u digitalnu i zelenu tranziciju“. Na raspolaganju je 1,14 milijardi kuna, kroz paket mjera koje imaju za cilj pružanje pomoći u sanaciji krize u kontekstu pandemije bolesti COVID-19 i pripremi zelenog, digitalnog i otpornog gospodarskog oporavka RH.

Prihvatljivi prijavitelji**

Mikro, mala i srednja poduzeća koja su **registrirana** za obavljanje gospodarske djelatnosti **najmanje** **dvije godine** prije dana predaje projektnog prijedloga. Prihvatljivi su samo prijavitelji koji posluju **unutar sektora C Prerađivačka industrija** (NKD 2007) te se unutar navedenog sektora moraju odvijati sve aktivnosti projekta.

**Iznos, vrste i intenzitet potpore**

Najniža vrijednost potpore koja se može dodijeliti pojedinom projektu iznosi **500.000,00** **HRK**. Najviša vrijednost potpore koja se može dodijeliti pojedinom projektu iznosi **7.500.000,00 HRK**. Intenzitet potpore u pravilu je **45% za mikro i mala poduzeća** te **35% za srednja poduzeća**, dok se određene manje vrste troškova sufinanciraju sa 50%, 60%,70% i 75% potpore.

**Prihvatljivi troškovi**

Prihvatljiva su ulaganja u materijalnu i nematerijalnu imovinu kroz **izgradnju, odnosno rekonstrukciju proizvodno-poslovnih prostora te opremanje poduzeća strojevima, opremom i alatima**. Poseban naglasak stavljen je na uključivanje „zelene“ i digitalne komponente proizvodnje i poslovanja.

**Pravomoćna građevinska dozvola**

Za projekte koji uključuju gradnju, prijavitelj mora osigurati pravomoćnu **građevinsku dozvolu s otisnutom klauzulom pravomoćnosti**, odnosno drugi odgovarajući akt temeljem kojeg se može započeti s građenjem/rekonstrukcijom građevine, izdan prema propisima kojima se regulira gradnja građevina. Navedeni akt prijavitelj mora dostaviti **prilikom predaje projektnog prijedloga** ili **najkasnije do 1. kolovoza 2021. godine**.

**Pravovremeno započnite s pripremom projekta**

Mnogi poduzetnici objavu ovog natječaja čekaju „u niskom startu“ (s već isplaniranim ulaganjima). Ako je suditi po prosječnoj vrijednosti odobrene potpore po projektu u prethodnim natječajima, a koja je iznosila oko 4 milijuna kuna, nova omotnica bit će dostatna za svega **285 projekata**. Stoga poduzetnici koji svoje investicije žele sufinancirati bespovratnom potporom nemaju mnogo vremena za neodlučnost, već moraju započeti izdavanje građevinske dozvole (ako je primjenjivo) i odlučiti što im od strojeva, opreme i alata najviše treba u radu jer se ne očekuje sličan natječaj u bližoj budućnosti.

**Način prijave**

Natječaj je objavljen **u modalitetu privremenog poziva** i tek nakon isteka roka za prijavu, u obradu se istovremeno upućuju svi projekti. Po završetku ocjenjivanja svih projektnih prijava, sredstva dobivaju oni s najvećim brojem bodova.

**Rok za podnošenje projektnih prijedloga započinje 30. travnja 2021. godine i traje do 31. svibnja 2021. godine u 16:00 sati.**

Više o natječaju možete pronaći [ovdje](http://eufondovi.hr/natjecaji/najava-otvoreno-zatvoreno/jacanje-konkurentnosti-poduzeca-ulaganjima-u-digitalnu-i-zelenu-tranziciju?acm=36322_229).

Više informacija o natječajima možete pronaći [ovdje](http://eufondovi.hr/natjecaji/najava-otvoreno-zatvoreno?acm=36322_229)